**Dr. Rolf & Kanylerne**

Ole Rolf: Guitar og sang
Henrik Baunkilde: El guitar
Jens Holgersen: Kontrabas
Klavess Larsen: Percussion, banjo

Siden Dr Rolf & Kanylerne udsendte deres første album HAN PRØVER BARE AT FINDE HJEM i sommeren 2018 har de været travlt optaget af diverse jobs men også en længerevarende investering af tid og engagement i musikshowet X Factor 2019. De nåede målet, nemlig deltagelse i Live shows. Og slog undervejs 3 rekorder: 1. De ældste deltagere nogensinde i programmet. 2. Det første band nogensinde i programmet. 3. De første der optrådte med egne sange i programmet. Det er de rimeligt stolte af.

Nu handler det om at tage ud med deres store bagkatalog af egne sange, der vil høres og lyttes til. Thomas Blachmann er ikke den eneste der elsker lyrikken i Dr Rolfs musik og sangene kan høres igen og igen (tjek dem ud på Youtube/Dr Rolf). Synergien i bandet er bemærkelsesværdig – Dr Rolfs skæve vokal pakkes ind og bakkes op af Henrik Baunkildes guitarguirlander af vellyd, Jens Holgersens stilsikre og befriende tighte flyverbas og Klavess Larsens perfekt swingende rytmeshow på alt andet end et gammeldags trommesæt.

Musikken er bygget op omkring Ole Rolf Lassens (Dr Rolf) sange om stort og småt i livet.

Hans mangeårige virke som efterskolelærer og hans evne til at forstå og kommunikere med mennesker i alle aldre, via både ord og musik, giver hans budskaber og indsigter en direkte adgang til de fleste sind og hjerter.